b'\n_START_ARTICLE_\nPomorski ceremonijal\n_START_SECTION_\nUplovljavanje stranog ratnog broda\n_START_PARAGRAPH_\nObi\xc4\x8daj je da se stranim ratnim brodovima u posjetu doma\xc4\x87im lukama odaju posebne po\xc4\x8dasti koje utvr\xc4\x91uje svaka dr\xc5\xbeava svojim propisima. Dolazak stranog ratnog broda mo\xc5\xbee biti na poziv zemlje primateljice (slu\xc5\xbebeni posjet) ili na inicijativu vlade kojoj brod pripada (neslu\xc5\xbebeni posjet).\n_START_SECTION_\nPo\xc4\x8dast zastavi\n_START_PARAGRAPH_\nCeremonijal dizanja zastave na\xc4\x8delno je isti u svim ratnim mornaricama. Zastava na ratnom brodu di\xc5\xbee se u 8,00 sati, a spu\xc5\xa1ta se sa zalaskom sunca.\n_START_SECTION_\nDolazak/ispra\xc4\x87aj na brodu\n_START_PARAGRAPH_\nCeremonijal do\xc4\x8deka i ispra\xc4\x87aja na ratnim brodovima predstavlja osobnu po\xc4\x8dast koja se odaje osobama prilikom dolaska, odnosno odlaska s broda. Ceremonijal ovisi o \xc4\x8dinu i polo\xc5\xbeaju li\xc4\x8dnosti kojima se iskazuje, a mo\xc5\xbee uklju\xc4\x8divati do\xc4\x8dek na brodskom sizu, postrojavanjem brodske stra\xc5\xbee, odnosno posade, trubnim znacima ili brodskom glazbom, po\xc4\x8dasnom paljbom, isticanjem zastavnog nakita, rubnim pozdravom ili paradom.\n_START_SECTION_\nZastavni nakit\n_START_PARAGRAPH_\nZastavni nakit ili zastavna gala sve\xc4\x8dano je isticanje zastava koje su podignute od pramca do krme broda dignutih preko svih brodskih jarbola te pram\xc4\x8danog i krmenog koplja. Zastavni nakit vije se u vrijeme praznika, u po\xc4\x8dast dr\xc5\xbeavnim poglavarima, paradama i u drugim sve\xc4\x8danim prilikama (npr. proslava Dana ratne mornarice)._NEWLINE_Ukra\xc5\xa1avanje brodova zastavama u sve\xc4\x8danim prilikama pojavilo se jo\xc5\xa1 u srednjem vijeku. Postojala su dva na\xc4\x8dina isticanja zastavnog nakita \xe2\x80\x93 francuski i engleski. Dok je u francuskoj mornarici sve\xc4\x8dano ukra\xc5\xa1avanje zastavama vr\xc5\xa1eno isticanjem zastava koje su podizane s jednog boka preko glavnog jarbola na drugi bok, dotle su u engleskoj mornarici zastave bile isticane uzdu\xc5\xbe broda, od pramca do krme preko svih brodskih jarbola. U pomorskoj praksi je prevladao i do danas se zadr\xc5\xbeao engleski na\xc4\x8din.\n_START_SECTION_\nRubni pozdrav\n_START_PARAGRAPH_\nRubni pozdrav (engl. manning the rail) vrsta je vojne po\xc4\x8dasti i tradicionalni postupak odavanja po\xc4\x8dasti pri kojem se posada ratnog broda postrojava na gornjoj palubi, nadgra\xc4\x91u, zapovjednom i signalnom mostu. Tako postrojena posada po\xc4\x8dast iskazuje dizanjem kape u vis i poklikom \xc2\xabhura\xc2\xbb koji se ponavlja tri puta. U Hrvatskoj ratnoj mornarici rubni pozdrav daje se Predsjedniku Republike i poglavarima stranih dr\xc5\xbeava i to samo kada se nalaze na brodu ili \xc4\x8damcu. Rubni pozdrav daje se i s broda na sidri\xc5\xa1u i s broda u plovidbi.\n_START_SECTION_\nMimoplov brodova\n_START_PARAGRAPH_\nMimoplov ili parada brodova, odnosno flote je pomorski ceremonijal kojim se iskazuje po\xc4\x8dast dr\xc5\xbeavnim poglavarima ili se obilje\xc5\xbeava sve\xc4\x8dana proslava va\xc5\xbenih doga\xc4\x91aja dr\xc5\xbeavnog ili vojnog zna\xc4\x8daja. Ovakva vrsta po\xc4\x8dasti mo\xc5\xbee se davati defileom brodova (mimoplov) ili se po\xc4\x8dasti odaju s brodova postrojenih na sidru prilikom prolaska osobe kojoj se odaje po\xc4\x8dast.\n_START_SECTION_\nPosmrtne po\xc4\x8dasti na moru\n_START_PARAGRAPH_\nPogreb na moru (engl. burial at sea) vrsta je ceremonijala kojim se preminuli \xc4\x8dlan brodske posade sahranjuje spu\xc5\xa1tanjem tijela ili prosipanjem njegovog pepela (ako je tijelo kremirano) u more ili se prenosi s broda na kopno. Za vrijeme odvijanja ceremonijala posada se postrojava i odaje pogrebne vojne po\xc4\x8dasti.'